डिस्कॉम: बिजली चोरी कराने में अफसरों की मिलीभगत
भरतपुर | भरतपुरऔर धौलपुर जिले में बिजली चोरी के प्रकरणों में खुद अपने अफसरों की मिलीभगत की आशंका व्यक्त करने के बाद जयपुर डिस्कॉम ने तीन अफसरों को विशेष जांच का जिम्मा सौंपा है।
जो कि इन दोनों जिलों में अत्यधिक छीजत वाले इलाकों में जाकर 15 दिन में पूरी जांच रिपोर्ट तैयार कर सीएमडी को सौंपेंगे। इस रिपोर्ट में संदिग्ध अधिकारी कर्मचारियों की जांच भी की जाएगी। फिलहाल दोनों ही जिलों में तीनों अफसर विभाग की इस आंतरिक जांच को शुरू कर चुके हैं। हालांकि इस बारे में विभाग के अफसर भी कुछ बताने से इंकार कर रहे हैं। तीन अभियंताओं की यह टीम ट्रांसफार्मर, बिजली चोरी से जुड़े मामले खराब मीटर बदलने आदि की प्रगति के बारे में जांच करेगी। इसमें यह भी जानने का प्रयास किया जाएगा।
संबंधित अधिकारी कितने दिन में शिकायत मिलने के बाद कार्रवाई तय करते हैं। सीएमडी के सामने यह भी आया है कि फीडरों की जांच से जुड़े मामलों में तो सर्किल अभियंताओं ने भी कोई खास कार्रवाई नहीं की है। ऐसे में डिस्कॉम ने उनको जांच में लिया है। इन तीनों अभियंताओं को भरतपुर शहर, डीग, बयाना के अलावा धौलपुर शहर बाड़ी में जांच करने के लिए कहा है। उल्लेखनीय है कि फरवरी माह में जयपुर में हुई उच्च स्तरीय बैठक में दोनों जिलों के सर्किल अफसरों ने बिजली चोरी छीजत के अलावा फीडर जांच मामले में रिपोर्ट पेश करने में स्थिति तक स्पष्ट नहीं की थी। जबकि जिले के 11 सब डिवीजन में हर जगह 50 प्रतिशत ज्यादा छीजत है। धौलपुर में तो पूर्व भी कई अधिकारियों पर ऐसे मामलों को लेकर कार्रवाई भी हो चुकी है।
hin_Deva hin_Deva hin_Deva hin_Deva